**ELŐTERJESZTÉS**

**Körmend Város Önkormányzata Képviselő-testülete**

**2016. október 27-i ülésére**

**Tárgy: Döntés Körmend város településrendezési eszközeinek folyamatban lévő felülvizsgálata során**

Tisztelt Képviselő-testület!

Körmend Város Önkormányzata a 38/2016.(III.31.) határozatával döntött amellett, hogy a törvényi kötelezettségnek, és a lakossági/vállalkozási és önkormányzati fejlesztéseknek is megfelelő, korszerű településrendezési dokumentumot készíttessen. A településrendezési tervek módosítását és új jogszabálynak való megfelelését a 314/2012.(XI.8.) Kormányrendelet 16. §-a és 45. §-a írja elő. Az új településszerkezeti tervnek és helyi szabályozásnak meg kell felelnie a jelenleg hatályos építésügyi előírásoknak.

A 38/2016.(III.31.) számú határozatba foglalt településfejlesztési döntés alapján az előzetes tájékoztatási szakasz lefolytatásra került. A településrendezési eszközeink felülvizsgálata során figyelembe vettük a beérkezett kérelmeket, és a hatósági előzetes véleményeket is.

A tervezés során 2016. június 3-án a Nyugat-dunántúli Vízügyi Igazgatósággal a közreműködésével kidolgozott nagyvízi mederkezelési tervet figyelembe veendő, településrendezési eszközök elkészítését befolyásoló új elemek vonatkozásában külön egyeztetés történt.

A KÖKA kavicsbánya tervezett bővítésével kapcsolatosan az érintett bevonásával külön egyeztetések kerültek lefolytatásra, mivel több változat is készült a Körmend kavicsbányatelek északi bővítésére.

A beérkezett kérelmek figyelembevételével, valamint a hatályos építési jogszabályok, ITS-ben megfogalmazott városfejlesztési célok, egyéb projektekben megfogalmazott elképzelések a településrendezési eszközökbe az egyeztetések alapján beépítésre kerültek.

A munkaközi vázlattervet a tervező elkészítette és leszállította. A *jogalkotásról szóló* 2010. évi CXXX. törvény és a *településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló* 314/2012.(XI.8.) Kormányrendelet előírásainak megfelelő helyi építési szabályzat tervezetét elkészítette.

**A beérkezett kérelmek és főbb módosítási tételek átvezetése a készülő településrendezési eszközökbe a mellékletben szereplő módon beépültek és ismertetésre kerülnek.** **A kérelmek közül egy nem volt szakmailag támogatható, a tervező a táblázatban mindezt indokolja.**

A jelen határozati javaslat elfogadását követően a településrendezési eszközök véleményezése kezdődik meg.

A szakmai munka során, továbbá az államigazgatási szervek véleményeit megismerve, további módosítások, változások is várhatóak. Az Önkormányzat a **Partnerségi Szabályzata** szerint a honlapon feltölteti a módosítások dokumentumait, és a beérkező véleményeket is átvizsgálja. Kérjük, ennek érdekében a honlapon figyelemmel kísérni szíveskedjenek a munka állapotát.

A Képviselő-testület a 39/2016.(III.31.) határozatával döntött a Körmend 382, 409 és 410 hrsz ingatlanokat kiszolgáló útterület kapcsán egyszerűsített eljárással lebonyolítandó HÉSZ módosításról. A munkák egymásra torlódása okán javasolt a döntés visszavonása, és beépítése jelen felülvizsgálat elemei közé.

Kérem a Tisztelt Képviselő-testületet, hogy Körmend város településrendezési eszközeinek módosításáról és elkészítéséről szóló előterjesztést a határozati javaslat szerint elfogadni szíveskedjen, a város fejlődése, a jogos magán-és közérdek érvényesítése, a helyi építési előírások változó igényekhez való igazítása érdekében.

**HATÁROZATI JAVASLAT**

1. Körmend város Önkormányzata Képviselő-testülete a beérkezett partnerségi (lakossági és önkormányzati) kérelmeknek a megalkotandó új helyi építési szabályzaton és szabályozási terven való átvezetését megismerte és azt a táblázatban foglaltak szerinti indokolással elfogadja, illetve egy kérelem esetén az elutasítás mellett dönt a táblázatban foglaltak szerint.
2. Körmend város Önkormányzata Képviselő-testülete a Napenergia hasznosításának érdekében a Shell benzinkúttól északra és a temetőtől északra lévő területeket kéri e célra kijelölni.
3. Körmend város Önkormányzata Képviselő-testülete a 39/2016.(III.31.) határozatát visszavonja, és kéri jelen eljárásban a Körmend, 382, 409 és 410 hrsz ingatlanokat kiszolgáló útterület törlését felülvizsgálni a Körmend, Thököly u. 1. számú Társasház javára feljegyzendő bejárási szolgalom mellett.
4. Körmend város Önkormányzata Képviselő-testülete felkéri a polgármestert a megalkotandó új helyi építési szabályzat és szabályozási terv véleményezési eljárásának lefolytatására.

Felelős: Bebes István polgármester, Rápli Pál főépítész

Határidő: A végleges dokumentáció testület elé történő terjesztésre: 2016. november 15.

Körmend, 2016. október 18.

  **Bebes István**

 **polgármester**